Document ID: 32013R0286

REGOLAMENT TA’ IMPLIMENTAZZJONI TAL-KUMMISSJONI (UE) Nru 286/2013
tat-22 ta’ Marzu 2013
dwar il-miżuri tranżitorji li għandhom ikunu adottati fir-rigward tal-kummerċ ta’ prodotti agrikoli fl-okkażjoni tal-adeżjoni tal-Kroazja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat l-Att tal-Adeżjoni tal-Kroazja, u b’mod partikolari l-Artikolu 3(4) tiegħu,
Wara li kkunsidrat l-Att tal-Adeżjoni tal-Kroazja, u b’mod partikolari l-Artikolu 41 tiegħu,
Billi:
(1)
Għandhom ikunu adottati miżuri tranżitorji, sabiex ikun evitat ir-riskju tad-devjazzjoni tat-traffiku kummerċjali li jaffettwa l-organizzazzjoni komuni tas-swieq agrikoli minħabba l-adeżjoni tal-Kroazja mal-Unjoni Ewropea fl-1 ta’ Lulju 2013.
(2)
Id-devjazzjonijiet tat-traffiku kummerċjali li x’aktarx ifixklu l-organizzazzjonijiet tas-suq ta’ spiss jinvolvu prodotti mċaqalqa artifiċjalment sabiex jittieħed benefiċċju mit-tkabbir tal-Unjoni u li ma jagħmlux parti mill-istokkijiet normali tal-Istat aderenti kkonċernat. L-akkumulazzjoni ta’ dawn il-kwantitajiet żejda tista’ twassal ukoll għal tfixkil tal-kompetizzjoni li x’aktarx jaffettwa l-funzjonament xieraq tal-organizzazzjoni komuni tas-swieq. L-istokkijiet żejda jistgħu jirriżultaw ukoll mill-produzzjoni nazzjonali. Għalhekk, għandhom isiru dispożizzjonijiet għal tariffi effettivi, proporzjonati u ta’ deterrent fuq l-ammont tad-differenza bejn id-dazji tal-importazzjoni applikabbli fil-Kroazja qabel l-adeżjoni u d-dazji tal-importazzjoni applikabbli fl-Unjoni miżjuda b’20 %, li jiġu imposti fuq l-istokkijiet żejda fil-Kroazja.
(3)
Jeħtieġ li jiġi evitat li oġġetti li għalihom ikunu tħallsu rifużjonijiet tal-esportazzjoni qabel l-1 ta’ Lulju 2013 jibbenefikaw mit-tieni rifużjoni tal-esportazzjoni meta jiġu esportati lejn pajjiżi terzi wara t-30 ta’ Ġunju 2013.
(4)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Kamp ta’ applikazzjoni
Dan ir-Regolament għandu jkun applikabbli għall-prodotti indikati fl-Anness.
Artikolu 2
Definizzjonijiet
Għall-finijiet ta’ dan ir-Regolament, “prodotti” tfisser prodotti agrikoli u/jew merkanzija li mhumiex inklużi fl-Anness I tat-Trattat dwar il-Funzjonament tal-Unjoni Ewropea.
Artikolu 3
Tariffi applikabbli għad-detenturi ta’ prodotti f’ċirkolazzjoni ħielsa
1. Mingħajr preġudizzju għat-Taqsima 3(a) tal-Anness IV tal-Att tal-Adeżjoni, u meta leġislazzjoni aktar stretta ma tkunx applikabbli fil-livell nazzjonali, il-Kroazja għandha timponi tariffi fuq id-detenturi tal-istokkijiet żejda tal-1 ta’ Lulju 2013 fuq il-prodotti f’ċirkolazzjoni ħielsa.
2. Sabiex jiġi ddeterminat l-istokk żejjed ta’ kull detentur, il-Kroazja għandha tqis:
(a)
il-medji tal-istokkijiet disponibbli fil-perjodu ta’ bejn l-1 ta’ Lulju 2010 u t-30 ta’ Ġunju 2013;
(b)
ix-xejra tal-kummerċ fil-perjodu ta’ bejn l-1 ta’ Lulju 2010 u t-30 ta’ Ġunju 2013;
(c)
iċ-ċirkostanzi li fihom ġew akkumulati l-istokkijiet.
Il-kunċett ta’ “stokkijiet żejda” japplika għall-prodotti importati fil-Kroazja jew li joriġinaw minn dan il-pajjiż u għall-prodotti ta’ dan it-tip li jkunu barra mit-territorju doganali tal-Kroazja iżda jkunu maħsuba għas-suq Kroat.
Ir-reġistrazzjoni tal-istokkijiet għandha titwettaq abbażi tan-Nomenklatura Magħquda applikabbli mill-1 ta’ Lulju 2013.
3. L-ammont tat-tariffa msemmija fil-paragrafu 1 għandu jkun, għal kull prodott ikkonċernat, daqs id-differenza bejn id-dazju tal-importazzjoni applikabbli fl-Unjoni skont l-Anness I tar-Regolament tal-Kunsill (KEE) Nru 2658/87 (1), inkluż kwalunkwe dazju ieħor applikabbli fit-30 ta’ Ġunju 2013, u d-dazju tal-importazzjoni applikabbli fil-Kroazja f’dik id-data, miżjuda b’20 %. Id-dħul mit-tariffi miġbura mill-awtoritajiet nazzjonali għandu jkun assenjat lill-baġit nazzjonali tal-Kroazja.
4. Il-Kroazja għandha, bla dewmien, twettaq inventarju tal-istokkijiet disponibbli fl-1 ta’ Lulju 2013. Għal dan il-għan, il-Kroazja għandha tuża sistema li tidentifika d-detenturi ta’ stokkijiet żejda abbażi ta’ analiżi tar-riskji, fejn tqis dawn il-kriterji:
(a)
it-tip ta’ attività tad-detentur;
(b)
il-kapaċità tal-faċilitajiet tal-ħżin;
(c)
il-livell ta’ attività.
Il-Kroazja għandha tinnotifika lill-Kummissjoni sal-1 ta’ Lulju 2013, dwar kwalunkwe miżuri li tkun implimentat qabel l-adeżjoni tagħha sabiex tevita l-ħżin spekulattiv ta’ stokkijiet li jsir minħabba l-adeżjoni, b’mod partikolari sabiex timmonitorja u tittraċċa l-flussi ta’ importazzjoni ta’ prodotti li għandhom riskju għoli li jiġu maħżuna.
Il-Kroazja għandha tinnotifika lill-Kummissjoni sa mhux aktar tard mill-31 ta’ Marzu 2014, bil-kwantità tal-prodotti fi stokkijiet żejda, minbarra dawk il-kwantitajiet fi stokkijiet pubbliċi msemmija fl-Artikolu 4.
5. Meta kodiċi tan-NM tkopri prodotti li d-dazju tal-importazzjoni għalihom imsemmi fil-paragrafu (3) mhux l-istess, l-inventarju tal-istokkijiet imsemmija fil-paragrafu 4 għandu jsir għal kull prodott jew grupp ta’ prodotti li huma suġġetti għal dazju tal-importazzjoni differenti.
Artikolu 4
Statistika tal-istokkijiet pubbliċi
Sa mhux aktar tard mill-1 ta’ Ottubru 2013, il-Kroazja għandha tikkomunika l-lista u l-kwantitajiet tal-merkanzija li jinsabu fl-istokkijiet pubbliċi tagħha kif imsemmi fit-Taqsima 3 tal-Anness IV tal-Att tal-Adeżjoni.
Artikolu 5
Stokkijiet nazzjonali ta’ sigurtà
L-istokkijiet imsemmija fl-Artikolu 3(4) u l-Artikolu 4 m’għandhomx jinkludu stokkijiet nazzjonali ta’ sigurtà li jkunu setgħu ġew akkumulati mill-Kroazja. Il-Kroazja għandha tgħarraf lill-Kummissjoni bit-tibdil kollu li jseħħ fl-istokkijiet nazzjonali ta’ sigurtà flimkien mal-kundizzjonijiet li jirregolaw it-tibdil sabiex ikun stabbilit il-bilanċ tal-provvista tal-Unjoni.
Artikolu 6
Miżuri fil-każ li ma jitħallsux it-tariffi
F’każ li xi Stat Membru jkollu suspett li t-tariffi li hemm previsti fl-Artikolu 3 ma jkunux tħallsu fir-rigward ta’ prodott, dan l-Istat Membru għandu jinforma lill-Kroazja sabiex din tkun tista’ tieħu l-miżuri xierqa.
Artikolu 7
Prova ta’ nuqqas ta’ ħlas tar-rifużjoni
Il-prodotti li għalihom id-dikjarazzjoni tal-esportazzjoni lejn pajjiżi terzi tiġi aċċettata mill-Kroazja matul il-perjodu ta’ bejn l-1 ta’ Lulju 2013 u t-30 ta’ Ġunju 2014 jistgħu jikkwalifikaw għal rifużjoni tal-esportazzjoni jekk din ir-rifużjoni tkun ġiet iffissata skont l-Artikolu 164 tar-Regolament tal-Kunsill (KE) Nru 1234/2007 (2), bil-kundizzjoni li jkun ġie stabbilit li ma tkunx diġà ġiet imħallsa xi rifużjoni tal-esportazzjoni fir-rigward ta’ dawk il-prodotti jew tal-kostitwenti tagħhom.
Artikolu 8
Divjet ta’ ħlas doppju ta’ miżuri ta’ sostenn għas-suq
Prodott li għalih tkun tħallset rifużjoni tal-esportazzjoni ma għandu jkun eliġibbli għal ebda miżura ta’ intervent jew għajnuna kif stabbilit fl-Artikolu 3 tar-Regolament tal-Kunsill (KE) Nru 1290/2005 (3).
Artikolu 9
Dħul fis-seħħ u applikabbiltà
Dan ir-Regolament għandu jidħol fis-seħħ soġġett għal, u mid-data tad-dħul fis-seħħ tat-Trattat tal-Adeżjoni tal-Kroazja.
Għandu japplika sat-30 ta’ Ġunju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Marzu 2013.

Labels: 18
15
6